ຮ້ານວາງສະແດງຂອງ ຫວຽດນາມ ຍາມໃດກໍ່ດຶງດູດຄວາມສົນໃຈຂອງແຂກທ່ອງທ່ຽວ. ມີແຂກມາຢ້ຽມຊົມເປັນຈຳນວນຫຼາຍເພື່ອຊິມເຍື່ອງອາຫານຢໍ່ຈືນຂອງ ຫວຽດນາມ. ບັນດາວາລະສານຄື ໜັງສືພິມພາບຖ່າຍຫວຽດນາມ (ພາກພາສາອັງກິດ), Le Courrier du Vietnam ພາກພາສາຝລັ່ງ ແລະ ບັນດາວາລະສານຕ່າງໆ ກໍ່ໄດ້ແນະນຳກ່ຽວກັບການທ່ອງທ່ຽວຫວຽດນາມ… ອັນໄດ້ປະກອບສ່ວນເຮັດໃຫ້ຮ້ານວາງສະແດງຂອງສະຖານທູດທີ່ມີຄວາມອຸດົມສົບບູນຕື່ມອີກ.
ທ່ານ Herman Dereymaeker ສະມາຊິກພັກ PTB ໄດ້ສະແດງຄວາມຕື້ນຕັນໃຈເມື່ອໄດ້ພົບປະ ແລະ ໂອ້ລົມກັບ ທ່ານເອກອັກຄະລັດຖະທູດຜູ້ມີອຳນາດເຕັມ ຫວຽດນາມ ປະຈຳ ລາຊະອານາຈັກ ແບນຊິກ ຫງວຽນວັນຖ໋າວ, ພ້ອມກັບເພື່ອນມິດຫວຽດນາມ ຢູ່ງານບຸນ. ທ່ານໃຫ້ຮູ້ວ່າ ກ່ອນນີ້ 50 ປີ, ເມື່ອຍັງແມ່ນນັກສຶກສາມະຫາວິທະຍາໄລ, ທ່ານ ແລະ ບັນດາເພື່ອນມິດຂອງຕົນໄດ້ຈັດຕັ້ງຫຼາຍການເຄື່ອນໄຫວລົງຖະໜົນ ແຫ່ຂະບວນປະທ້ວງສະໜັບສະໜູນ ຫວຽດນາມ ໃນບັ້ນສົງຄາມຕ້ານພວກຈັດກະພັກ ອາເມລິກາ. ທ່ານກໍ່ສະແດງຄວາມເຄົາລົບຕໍ່ຄວາມອົງອາດກະຫານຂອງ ຊາວຫວຽດນາມ. ໃນບັນດາໂອກາດມາຫວຽດນາມທ່ອງທ່ຽວ, ທ່ານ Herman Dereymaeker ນັບມື້ນັບມີຄວາມຮັກແພງຕໍ່ປະເທດຊາດ ແລະ ຊາວຫວຽດນາມ.
ທ່ານນາງ Noa Ponan Cueva, ສະມາຊິກພັກຝ່າຍຊ້າຍ ແອັດສະປາຍ Izquierda Unida ກໍ່ສະແດງຄວາມດີໃຈເມື່ອພົບປະກັບບັນດານັກກອມມູນິດ ຢູ່ງານບຸນ, ໃນນັ້ນມີບັນດາເພື່ອນມິດຫວຽດນາມ. ທ່ານນາງຍັງສະແດງຄວາມນິຍົມຊົມຊອບເຍື່ອງອາຫານຢໍ່ຈືນຂອງ ຫວຽດນາມ ເຊິ່ງທ່ານນາງກໍ່ໄດ້ມີໂອກາດຊີມຢູ່ ນະຄອນຫຼວງ Brussels ຫຼາຍຄັ້ງ.
ທີ່ງານບຸນ, ທ່ານເອກອັກຄະລັດຖະທູດ ຫງວຽນວັນຖ໋າວ ໄດ້ພົບປະ, ແລກປ່ຽນ ກັບຄະນະການນຳຂອງພັກ PTB ແນະນຳກ່ຽວກັບບັນດາຜົນງານເສດຖະກິດ, ສັງຄົມເຊິ່ງ ຫວຽດນາມ ບັນລຸໄດ້ໃນໄລຍະຜ່ານມາ, ກ່ຽວກັບໝາກຜົນອັນດີງາມຂອງການຢ້ຽມຢາມສະຫະພາບເອີລົບ ແລະ ລາຊະອານາຈັກ ແບນຊິກ ຂອງທ່ານປະທານສະພາແຫ່ງຊາດ ເວືອງດິ່ງເຫ້ວ ແລະ ຄະນະຜູ້ແທນຂັ້ນສູງ ຫວຽດນາມ ໄດ້ປະກອບສ່ວນເຂົ້າໃນການເພີ່ມທະວີການພົວພັນຮ່ວມມືລະຫວ່າງ ຫວຽດນາມ ແລະ EU ເວົ້າລວມ ແລະ ແບນຊິກ ເວົ້າສະເພາະ.
Manifesta ແມ່ນໜຶ່ງໃນບັນດາການເຄື່ອນໄຫວເຕົ້າໂຮມຊາວຕ່າງປະເທດຢູ່ກາງແຈ້ງທຳອິດທີ່ໄດ້ຈັດຕັ້ງໃນໄລຍະທີ 4 ຂຶ້ນກັບແຜນການລະດູຮ້ອນຂອງລັດຖະບານແບນຊິກ ເພື່ອແນໃສ່ຄ່ອຍໆຍົກເລີກບັນດາມາດຕະການປ້ອງກັນ, ຕ້ານໂລກລະບາດໂຄວິດ - 19 ທີ່ໄດ້ຮັບການນຳໃຊ້ແຕ່ວັນທີ 1 ກັນຍາ.
ບຸນຄົງ